Talle dood in skietery, ontploffing by kollege | Maroela Media
Foto: Viktor Korotaev/Kommersant Photo via AP
Minstens 20 mense is dood en tientalle beseer nadat 'n 18-jarige student 'n ploftoestel laat afgaan en toe op medestudente losgebrand het voor hy sy eie lewe geneem het.
Die aanval het by die Kerch Polytechnic in Kerch in die outonome Krim-skiereiland plaasgevind. Die aanvaller is geïdentifiseer as Vyacheslav Roslyakov. Daar is aanvanklik vermoed hy het alleen opgetree, maar Russiese media-agentskappe berig nou daar word gesoek na moontlike medepligtiges.
Rusland het die Krim-skiereiland in 2014 van die Oekraïne geannekseer. Die owerhede het nog nie 'n motief vir die aanval waarin meer as 50 mense gewond is, bekend gemaak nie. Lektors en medestudente het die aanvaller as skaam beskryf en iemand wat nie baie vriende gehad het nie.
Beeldmateriaal wys hoe die jong man doodluiters by die kollege instap met 'n kappietop wat sy blonde hare bedek. Dit wys hoe hy dan kalm by trappe afstap terwyl hy 'n vuurwapen in sy een hand, met 'n handskoen aan, vashou.
"Hy het rondgeloop en lektors en studente koelbloedig doodgeskiet," het Sergei Aksyonov, streeksleier in die Krim, gesê. Die aanvaller het daarna in die biblioteek sy eie lewe geneem.
Foto: Kerch Info News via AP
Veronika Skvortsova, Rusland se minister van gesondheid, het gesê die meeste slagoffers is aan skietwonde dood, maar talle beseerdes se wonde is veroorsaak deur die ontploffing. Volgens haar het die ploftoestel skrapnel bevat wat ernstige beserings tot gevolg gehad het.
Die ploftoestel is tuisgemaak en het in die kollege se kafeteria afgegaan. Daar is ook later 'n tweede ploftoestel gevind wat gedeaktiveer is.
Minstens 10 beseerdes is baie ernstig beseer en sal na Russiese hospitale gevlieg word vir behandeling.
Woensdag se aanval in Kerch is die dodelikste aanval deur 'n student in die geskiedenis en het opnuut kommer laat ontstaan oor veiligheid by instansies van opvoeding in die land. Minstens 333 mense is in 2004 dood in 'n aanval by 'n skool in Beslan. Die aanval het drie dae lank aangehou en honderde mense is beseer.
Pres. Wladimir Poetin het die jongste aanval as tragies beskryf en sy medelye met die slagoffers se families betuig.
Foto: AP Photo/Sergei Demidov
Foto: Kerch FM News via AP
tragies — SA het sy eie elende …
Wielie, almal soek simpatie by ander lande in verband met plaasmoorde en grondonteiening ens., maar 'n sekere groep wil niks hoor van ander lande se ellende nie? Dis vir my verstommend.